Svet PROMETNE ŠOLE MARIBOR je na svoji 7. redni seji dne  29. 9. 2003 sprejel:

              PRAVILNIK O DIPLOMIRANJU
                                  NA VIŠJI PROMETNI ŠOLI
I. SPLOŠNE DOLOČBE
1. člen

Pravilnik podrobneje določa pogoje in postopek za izbiranje teme in pripravljanje dispozicije diplomskega dela, prijavo teme diplomskega dela, izdelavo diplomskega dela, oddajo in zagovor tega dela, ki je pogoj za pridobitev strokovnega naslova tehnolog/tehnologinja na Višji prometni šoli v Mariboru.

2. člen

Višja prometna šola izvaja in organizira dodiplomsko višje strokovno izobraževanje za pridobitev strokovnega naslova tehnolog/tehnologinja prometa.

3. člen

Za pridobitev diplome o končanem dodiplomskem študiju in s tem strokovnega naslova tehnolog/tehnologinja prometa mora študent/ka poleg predpisanih študijskih obveznosti izdelati in uspešno zagovarjati diplomsko delo.

4. člen

Z diplomskim delom študent dokaže:

· strokovno usposobljenost za izvajanje na višješolski stopnji izobrazbe primernih strokovnih opravil v organizacijah na področjih, ki jih obsega program promet;

· strateško usposobljenost za celovito in strateško ugotavljanje, obravnavanje in urejanje za organizacijo pomembnih zadev;

· usposobljenost za delovanje z ljudmi v organizacijah in okoljih organizacije na osnovi učinkovitosti in etičnosti;

· da ima metodična znanja, zna uporabljati domačo in tujo strokovno literaturo ali empirične podatke.

Diplomsko delo mora biti rezultat samostojnega strokovnega dela študenta. Usmerjeno naj bo v kritično reševanje izbrane zadeve iz prakse (strokovno uporabna tema) in aplikacija strokovnoteoretičnega znanja.

Diplomsko delo lahko izjemoma obravnava tudi temo, ki ni vezana na konkretno organizacijo, ki pa celovito obsega področja programa promet.

Več študentov ne more izdelati skupnega diplomskega dela, razen izjemoma, če se vsebinsko da povsem jasno določiti sestavne dele in avtorje teh del.

II. IZBIRA TEME, PRIPRAVA DISPOZICIJE IN IZBIRA MENTORJEV DIPLOMSKEGA DELA
5. člen

Naslove tem diplomskega dela lahko predlagajo:

· študent,

· podjetja, organizacije in druge institucije s področja prometa, ki sodelujejo z Višjo prometno šolo; ti lahko predlagajo teme, povezane z njihovim delovanjem oziroma delovanjem gospodarske panoge,

· višješolski predavatelji, ki izvajajo študijske programe Višje prometne šole,

· višješolski sodelavci v sodelovanju z višješolskimi predavatelji iz prejšnje alineje.

Študent praviloma sam predlaga temo in izbere mentorja. Ob njegovih nasvetih pripravi dispozicijo diplomskega dela.

Teme diplomskih del, ki jih predlagajo višješolski predavatelji in sodelavci ter podjetja, organizacije in druge institucije s področja prometa, sprejme predavateljski zbor vsako leto enkrat skupaj z delovnim načrtom za tekoče šolsko leto in določi mentorje diplomskih del. Šola objavi na oglasni deski spisek teh tem in predvidene mentorje.

6. člen

Vsak študent ima pravico do mentorja. Mentorja si pridobi študent praviloma sam, na pisno prošnjo mu mentorja določi ravnatelj.

Mentor s strani Višje prometne šole je višješolski predavatelj.

Za izrazito multidisciplinarne teme sta praviloma lahko izbrana dva mentorja: mentor s strani Višje prometne šole ter somentor iz prakse. Somentor iz prakse, ki ni habilitiran višješolski predavatelj, mora imeti vsaj VI. stopnjo izobrazbe.

V primeru multidisciplinarne teme sta lahko izbrana dva mentorja – višješolska predavatelja dveh različnih predmetov.

III. PRIJAVA TEME DIPLOMSKEGA DELA
7. člen

Študent lahko prijavi temo diplomskega dela, ko mu manjkajo največ trije izpiti. Študent predloži prijavo teme diplomskega dela (Obr. Dipl. 1) referatu za študentske zadeve.

8. člen

Prijava teme diplomskega dela (Obr. Dipl.1) obsega:

a) Izpolnjeno in podpisano prijavo, ki vsebuje:

· podatke o študentu,

· predlagani naslov diplomskega dela,

· imeni mentorja in somentorja ter njuni soglasji,

· soglasje organizacije (za strokovno-uporabno temo).

b) Dispozicijo diplomskega dela, ki vsebuje:

· naslov diplomskega dela,

· ime obravnavane organizacije (če ni tema splošna) in podatke o organizaciji,

· opredelitev obravnavane zadeve,

· namen, cilje in osnovne trditve (teze, hipoteze) diplomskega dela,

· predpostavke in omejitve raziskovanja,

· predvidene metode raziskovanja,

· predvideno sestavo poglavij, členjenost vsebine - kazalo,

· seznam predvidenih virov.

9. člen

Prijavo teme diplomskega dela dopolni referat za študentske zadeve s podatki o izpolnjenih pogojih in jo v sedmih delovnih dneh izroči ravnatelju.

Ravnatelj po svoji presoji opravi potrebne uskladitve vsebine prijave in potrdi prijavo teme.

V primeru, da je dispozicija neustrezna, lahko ravnatelj dispozicijo zavrne.

O potrjenih in zavrnjenih prijavah diplomskih del ravnatelj ustno informira predavateljski zbor na prvi naslednji seji.

10. člen

Ravnatelj potrdi prijavo teme diplomskega dela s podpisom na Obr. Dipl.1 v 15-ih dneh po prejemu prijave iz referata.

Ravnatelj vrne potrjeno prijavo referatu za študentske zadeve. Ta potrjeno prijavo evidentira, kopije prijave teme pa v najkrajšem možnem času dostavi študentu, mentorju in somentorju ter ravnatelju Višje prometne šole.

IV. IZDELAVA DIPLOMSKEGA DELA
11. člen

Diplomsko delo je samostojno strokovno obravnavanje izbrane zadeve z znanji, ki jih obsega program promet.

Študent pri izdelavi diplomskega dela samostojno uporablja strokovno literaturo in druge vire, zlasti vire iz obravnavane organizacije. Pri izdelavi ga s teoretičnimi, strokovnimi, z vsebinskimi in metodološkimi napotki usmerjata mentor in somentor.

12. člen

Če kandidat ne predloži izdelane diplomske naloge v 6-ih mesecih po potrditvi naslova, mora pisno prositi za podaljšanje roka za izdelavo, o čemer odloča predavateljski zbor.

13. člen

Če študent ali mentor oz. somentor med izdelovanjem diplomskega dela ugotovi, da sodelovanje z mentorjem ali s študentom ni več mogoče, pisno (Obr. Dipl. 2) prosi ravnatelja, naj imenuje drugega mentorja.

O zamenjavi somentorja iz organizacij odloči ravnatelj po posvetovanju z mentorjem in s pristojnimi osebami v organizaciji.

Med izdelovanjem diplomskega dela je možna največ ena menjava mentorja ali somentorja.

14. člen

Če študent med izdelovanjem diplomskega dela zaradi pomembnih in nepredvidenih okoliščin ugotovi, da ga ne more izdelati, lahko prosi za odstop od odobrenega diplomskega dela (Obr. Dipl. 3).

Utemeljeno prošnjo za odstop obravnava mentor Višje prometne šole z ravnateljem v 30-ih dneh. Če ravnatelj odstop od že odobrene teme odobri, sme študent prijaviti novo temo.

Študent sme največ enkrat prositi za odstop od odobrenega diplomskega dela.

15. člen

Popolno in lektorirano gradivo diplomskega dela izroči študent v pregled mentorju Višje prometne šole  in pri strokovno-uporabni temi tudi somentorju iz organizacije.

Somentor iz organizacije svoje pisne pripombe na gradivo sporoči v 30-ih dneh mentorju Višje prometne šole.

Mentor Višje prometne šole po usklajevanju s somentorjem iz organizacije posreduje študentu najkasneje v 60-ih dneh napotke za spremembe in dopolnitve gradiva diplomskega dela.

Ob upoštevanju napotkov mentorja izdela študent diplomsko delo, ki ga predloži mentorju v končni pregled.

Mentor najkasneje v 30-ih dneh izdela poročilo o diplomskem delu (Obr. Dipl. 4) ter ga izroči referatu za študentske zadeve in študentu.

16. člen

Za oblikovno in slovnično pravilnost diplomskega dela je odgovoren študent, komisija za zagovor diplomskega dela pa lahko delo tudi zavrne zaradi pomanjkljivosti, navedenih v tem odstavku.

V. OBSEG DIPLOMSKEGA DELA
17. člen

Diplomsko delo brez prilog praviloma obsega 3 do 4 avtorske pole (do 60 strani).

Diplomsko delo je praviloma v slovenskem jeziku. Predavateljski zbor Višje prometne šole lahko odobri izdelavo in zagovor diplomskega dela v drugem jeziku.

Študent pri izdelovanju diplomskega dela uporablja strokovno terminologijo programa promet. Diplomsko delo mora biti jedrnato in pregledno urejeno.

18. člen

Struktura diplomskega dela:

· naslovnica (naslov diplomskega dela naj odseva vsebino dela in naj bo jasen in jedrnat) s popolnimi podatki o mentorju in somentorju;

· zahvala (ni obvezna sestavina);

· povzetek in ključne besede v slovenskem in angleškem jeziku;

· kazalo z dekadno klasifikacijo (kazalo olajša bralcu pregled nad vsebino naloge, vsebuje navedbo poglavij in podpoglavij s stranmi);

· kazalo slik (številke in naslovi slik z navedbo strani);

· kazalo tabel (številke in naslovi tabel z navedbo strani);

· uvod (predvidoma 5 % diplomskega dela) obsega razširjeno navedbo dispozicije s kratkim pregledom poglavij;

· obdelava zadeve obsega teoretična izhodišča (predvidoma 30-55 % obsega) s pregledom za obravnavanje zadeve izbranih znanj, konceptov, modelov in metod ter uporabni del (predvidoma 30-55 % obsega) z analizo obravnavane zadeve, diagnozo obravnavane zadeve ter s snovanjem predlaganih ukrepov;

· povzetek ugotovitve (predvidoma 5 % obsega) jedrnato povzema vsebino naloge in se osredotoča na najpomembnejše izvirne ugotovitve;

· predlogi in priporočila (predvidoma 5 % obsega) so namenjeni predvsem uporabnikom diplomske naloge in so jedrnati, pregledni in konkretni;

· seznam literature in seznam virov obsega literaturo in vire, ki jih je študent uporabil pri izdelavi diplomskega dela in jih tudi navajal v besedilu – literatura naj obsega tudi tuja dela (učbeniki VPŠ naj ne bodo v večini), viri lahko obsegajo tudi seminarske naloge, ki jih je študent izdelal v programu promet;

· priloge, na katere se študent v diplomskem delu sklicuje.

19. člen

Diplomsko delo mora biti izdelano v pokončnem A4 formatu in vezano.

Diplomsko delo je izdelano z urejevalnikom besedila in s primernimi programskimi orodji.

Ovitek in naslovnice:

· platnice so modre,

· vsebino in obliko besedila na prvi strani se izdela po podanih navodilih,

· hrbtišče ovitka je prazno,

· vsebino in obliko naslovnice se izdela po navodilih.

VI. PREDLOŽITEV DIPLOMSKEGA DELA
20. člen

Študent odda diplomsko delo v referatu za študentske zadeve po tem, ko mentor potrdi, da študent lahko pristopi k zagovoru (Obr. Dipl. 4).

21. člen

Študent odda tri oz. štiri (mentor, somentor/ji, knjižnica VPŠ – trdo vezani izvod) izvode diplomskega dela referatu za študijske zadeve. Vsakemu diplomskemu delu je priložena izjava, da je avtor priloženega dela (Obr. Dipl. 5).

22. člen

Študent mora oddati diplomsko delo najkasneje v 6-ih mesecih po izdaji prvega soglasja k temi diplomskega dela, sicer mora prositi za podaljšanje roka za izdelavo diplomskega dela. O podaljšanju odloča predavateljski zbor.

VII. KOMISIJA ZA ZAGOVOR DIPLOMSKEGA DELA
23. člen

Študent zagovarja diplomsko delo pred komisijo, v kateri so predsednik komisije, član komisije in mentor (ter somentor).

V komisijo so lahko imenovani le predavatelji višje šole.

Mentor študenta ne more biti predsednik komisije. Somentorji diplomskega dela so lahko dodatni člani komisije.

24. člen

Sklep o imenovanju komisije za zagovor diplomskega dela in o datumu zagovora v soglasju z mentorjem podpiše ravnatelj VPŠ Maribor.

Datum zagovora določi predsednik komisije po uskladitvi s člani komisije in z referentom za študijske zadeve v roku največ 60 dni od oddaje diplomskega dela.

Referat za študijske zadeve dostavi sklep študentu najmanj sedem delovnih dni pred zagovorom. Prav tako dostavi sklep vsem članom komisije in somentorjem pri diplomskem delu, njim dostavi tudi po en izvod diplomskega dela, izjavo študenta (Obr. Dipl. 5), poročilo mentorja o diplomskem delu (Obr. Dipl. 4) in podatke o študentu - diplomantu (osebni list).

Zagovor je javen in objavljen vsaj sedem delovnih dni vnaprej na oglasni deski Višje prometne šole Maribor.

25. člen

Zagovor vodi predsednik komisije za zagovor diplomskega dela.

Zagovor poteka v slovenskem jeziku oz. v drugem jeziku, če je to odobril predavateljski zbor VPŠ Maribor.

O zagovoru diplomskega dela se piše zapisnik (Obr. Dipl. 7).

Člani komisije in študent se udeležijo zagovora s svojim izvodom diplomskega dela.

26. člen

Komisija pred zagovorom na zaprti seji ugotovi, ali so podani vsi pogoji za zagovor, in odloči o začetku zagovora.

27. člen

Zagovor poteka tako, da predsednik najprej predstavi študenta in na osnovi potrjenega obrazca (Obr. Dipl. 6) ugotovi, da je študent opravil vse po programu določene študijske obveznosti. V nadaljevanju predsednik pojasni študentu postopek zagovora in najavi temo diplomskega dela. Mnenje o diplomskem delu prvi poda mentor.

Študent predstavi svoje diplomsko delo (približno 15 minut), pri tem poudari razloge za izbiro teme, najpomembnejše ugotovitve pri obravnavanju in priporočila organizacije. Za učinkovito predstavitev lahko uporablja audiovizualne in druge tehnične pripomočke.

Člani komisije zastavijo kandidatu svoja vprašanja – največ tri vprašanja- v pisni obliki in v kontekstu diplomskega dela. Študent nato odgovarja na prejeta in morebiti dopolnilna vprašanja članov komisije. Za zagovor na vprašanja se lahko študent pripravi do 15 minut od prejema vprašanja. 

Zagovor traja do 45 minut.

28. člen

Po opravljenem zagovoru se člani komisije posvetujejo o oceni diplomskega dela in uspešnosti zagovora diplomske naloge. Ocene predlagajo po vrstnem redu: mentor, član komisije oziroma somentor in predsednik komisije. Glede ocene mora biti doseženo soglasje. Če o oceni ni soglasja, se sestavi poseben zapisnik, kjer je potrebno razložiti vzroke za nesoglasje o oceni. Član komisije ima v tem primeru pravico zahtevati razveljavitev ocene, o čemer odloča ravnatelj.

Po zagovoru komisija na zaprti seji določi oceno diplomskega dela in zagovora. Predsednik komisije študentu z obrazložitvijo sporoči oceno, razglasi pridobljeni strokovni naziv in s priložnostnim nagovorom zaključi zagovor. Oceno vpiše predsednik komisije v indeks študenta in kot zadnji podpiše zapisnik in sklep komisije o oceni diplomskega dela           (Obr. Dipl. 7).

VIII. OCENJEVANJE
29. člen

Komisija oceni diplomsko delo z eno izmed ocen: odlično (10), prav dobro (9), prav dobro (8), dobro (7), zadostno (6) ali nezadostno (5).

Pri ocenjevanju komisija upošteva:

· kakovost diplomskega dela in zahtevnost obravnavane zadeve – tako s strokovne plati kot glede ustvarjalnega prispevka kandidata in glede uporabnosti za obravnavano organizacijo;

· kakovost odgovorov na zastavljena vprašanja – zlasti vseobsežno obvladovanje znanj, ki jih obsega program prometa;

· kakovost predstavitve diplomskega dela;

· raven povprečne ocene kandidata med študijem programa prometa.

Če o oceni ni soglasja, se sestavi poseben zaznamek v zapisniku (Obr. Dipl. 7), kjer je potrebno razložiti vzroke za neskladje o oceni. Ravnatelj skupaj s predsednikom komisije odloča o nadaljnjem poteku zagovora diplomskega dela najkasneje v naslednjih sedmih delovnih dneh.

30. člen

Če komisija določi oceno nezadostno (5), se predsednik komisije v treh delovnih dneh posvetuje z ravnateljem, ki odloči, ali sme kandidat izdelati novo diplomsko delo pod istim naslovom ali pa si izbere drugo temo.

Študent sme v času študija največ dvakrat pristopiti k zagovoru diplomskega dela.

31. člen

Če komisija ugotovi v diplomskem delu manjše, vendar nedopustne napake (npr. pravopis, navajanje literature ipd.), ki ne vplivajo bistveno na vsebino, lahko zagovor pogojno sprejme. Predsednik komisije razloži kandidatu zahtevane spremembe, ki jih vsebuje tudi sklep komisije.

Popravljeno delo odda študent v referatu za študijske zadeve najkasneje v 30-ih dneh po zagovoru, sicer se zagovor razveljavi.

Mentor v najkrajšem možnem času pregleda izvedene popravke in izpolni/dopolni sklep komisije za zagovor (Obr. Dipl. 7), na osnovi katerega predsednik komisije vpiše oceno v indeks.

32. člen

Če komisija ugotovi, da je kandidat brez jasne oznake in navedbe vira dobesedno ali skoraj dobesedno uporabil v diplomskem delu obsežnejše delo tujega besedila, lahko diplomsko delo zavrne in negativno oceni, kar mora biti razvidno tudi v sklepu (Obr. Dipl. 7).

33. člen

Če se kandidat ne strinja z oceno, mora pisno pritožbo oddati referatu za študijske zadeve v treh delovnih dneh po zagovoru. Pritožbo obravnava predavateljski zbor v skladu s Pravilnikom o preverjanju in ocenjevanju znanja višjih strokovnih šol.

IX. ZAČASNO POTRDILO O KONČANEM ŠTUDIJU IN PODELITEV DIPLOM
34. člen

Po uspešnem zagovoru diplomskega dela izda Višja prometna šola Maribor študentu začasno potrdilo o diplomiranju po študijskem programu promet (Obr. Dipl. 8). Začasno potrdilo podpiše ravnatelj.

35. člen

Slovesna podelitev diplomskih listin je praviloma enkrat letno. Slovesnega podeljevalca in datum podelitve določi ravnatelj šole.

X. EVIDENCA O ŠTUDENTU IN DIPLOMSKEM DELU
                                                                   36. člen

Referat za študijske zadeve VPŠ vodi o vsakem diplomskem delu mapo, ki vsebuje obrazce Dipl.1 do Dipl. 8 s prilogami.    

   37. člen

Po zagovoru lahko obdržita po en izvod diplomskega dela mentor in somentor.

En izvod diplomskega dela (trdo vezan) pa predsednik komisije izroči referatu za študentske zadeve, ki ga izroči knjižnici šole.

XI. KONČNE DOLOČBE
                                                                  38. člen

Pravilnik o diplomiranju stopi v veljavo osmi dan po sprejemu na Svetu Prometne šole in se objavi na oglasni deski šole ter v publikaciji šole.

Pravilnik je potrdil Svet Prometne šole dne 29. 9. 2003.

Pravilnik začne veljati osmi dan po sprejetju na Svetu Prometne šole.

Maribor, 30. 9. 2003

                                                                                                 Predsednica Sveta Prometne šole:









   Mira Jug Skledar, prof.

